
A [Pd(en)(H2O)2]2+ és hidroxámsavak kölcsönhatásának vizsgálata

Kulcsszavak: ciszplatin;palládium;szilárd fázis;[M3A2H-2]2+
A ciszplatin antitumor hatása régóta ismeretes, ezért a Pt(II) koordinációs kémiai sajátságait széles körben vizsgálják. A Pt(II) ezen típusú reakciói azonban lassúak, ezért a hasonló tulajdonságokkal rendelkező, de 4-5 nagyságrenddel gyorsabb ligandumcserére képes Pd(II)-t használják a Pt(II) modellezésére. A hidroxámsavak jó fémion megkötő sajátságuk miatt enzim inhibitorok, ezért alkalmasak lehetnek antitumor hatás kifejtésére.
A Tanszéken már korábban vizsgálták a Pd(II) – hidroxámsav rendszerek koncentráció eloszlását a pH függvényében, pH potenciometriás és NMR módszerekkel. Munkám célja volt ezen oldategyensúlyi vizsgálatok kiegészítése ESI-MS mérések alkalmazásával, valamint a korábbi eredmények alapján feltételezett szerkezetű komplexek szilárd fázisú előállítása és azok vizsgálata.
Az oldategyensúlyi vizsgálatok esetén az ESI-MS mérések egyértelműen alátámasztják a korábban feltételezett összetételű komplexek megjelenését. A szekunder hidroxámsavakkal végzett szilárd fázisú kísérletek alapján elmondhatjuk, hogy a kis térkitöltésű szubsztituensekkel rendelkező MeAha esetén komplexképződés helyett redoxi reakció játszódott le, melyben a Pd(II) ion fém palládiummá redukálódott. A MeBha esetén nem képződött egységes komplex. PhBha alkalmazásával [MA]+ összetételű tiszta komplex keletkezett, melyben a Pd(II) a hidroxamáthoz (O,O) koordinációval kapcsolódott. Ennek oka a ligandumban lévő két fenil-csoport nagy térkitöltése.
Primer hidroxámsavak esetén ezen tapasztalatok alapján a nagyobb térkitöltésű BhaH-t választottuk a kísérletekhez. Ebben az esetben is próbálkoztunk egymagvú komplex létrehozásával, de a megfelelő pH tartomány és ligandum mennyiség ellenére is a többmagvú komplexek képződése volt a preferált. A kétmagvú komplex esetén a keletkezett szilárd anyag nem volt egységes. Az [M3A2H-2]2+ szerkezetű hárommagvú komplex vizes és metanolos közegből egyaránt előállítható volt. 1H NMR mérések alapján a komplex vegyes ellenionnal, azaz egy Bha--al és egy BF4--al kristályosodott. A komplexet metanolból átkristályosítva szobahőmérsékleten egykristály keletkezett, amelynek röntgendifrakciós vizsgálata alátámasztotta a hárommagvú komplex szerkezetét. Eszerint két [Pd(en)]2+ egység (O,O) egy pedig (N,N) koordinációval kapcsolódik a két hidroxamát ligandumhoz.
Eredményeink azt támasztják alá, hogy a „lágy” sajátságú Pd(II) szilárd fázisban is erős kölcsönhatásra képes primer hidroxámsavakkal azok O és N donoratomjához való koordinálódással.



